Diari Oficial de la Generalitat Valenciana


Sumari del DOGV 4955, del 28-02-2005 (2005/1647)

Informació pública de les bases del concurs per al proveïment de dos llocs de treball de tècnic d'administració general de l'Ajuntament de Gandia.
--------------------------------------------------------------------------------------------------------------------------------------------------

### Dades del document

Número de DOGV
:   4955

Data del DOGV
:   28-02-2005

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2005/1647


Data del document
:   25-01-2004

Organisme emissor
:   Ajuntament de Gandia

Tipus de document
:   Convocatòria

Correcció d'errades

 Descriptors 

:   * Gandia
    * concurs administratiu
    * administració local
    * professió administrativa

Informació pública de les bases del concurs per al proveïment de dos llocs de treball de tècnic d'administració general de l'Ajuntament de Gandia. [2005/M1647]
  
Conformement amb l'acord de la Junta de Govern Local de l'Ajuntament de Gandia, en sessió celebrada el dia 17 de gener de 2005, sobre aprovació de bases del concurs per al proveïment de dos llocs de treball de tècnic d'administració general d'aquest Ajuntament, per Resolució de l'Alcaldia Presidència de 24 de gener de 2005, s'ha resolt procedir a la convocatòria del referit procés selectiu. Així mateix, es resol publicar la convocatòria i les bases indicades en el Butlletí Oficial de la Província de València i en el Diari Oficial de la Generalitat Valenciana.
  
El termini de presentació de sol·licituds és de 20 dies hàbils comptadors des de l'endemà de la publicació de l'extracte de la present convocatòria en el Boletín Oficial del Estado.
  
Bases del concurs per al proveïment de dos llocs de treball de tècnic d'administració general de l'Ajuntament de Gandia.
  
Primer
  
D'acord amb el que preveu l'article 101 de la Llei 7/1985, de 2 d'abril, Reguladora de les Bases de Règim Local, i l'article 20.1.a) del Text de la Llei de la Funció Pública Valenciana, es convoca concurs per al proveïment de dos llocs de treball de naturalesa funcionarial, sector administració general, grup A, nivell 26 de complement de destinació, que es relacionen en l'annex I d'aquest acord. Tal concurs es desenvoluparà d'acord amb les bases següents, les quals es publicaran en el Butlletí Oficial de la Província de València i en el Diari Oficial de la Generalitat Valenciana, així com extracte de la convocatòria en el Boletín Oficial del Estado.
  
Bases
  
Primera. Participants
  
1r Les persones que concursen han d'estar en possessió dels requisits exigits en la classificació dels llocs de treball que sol·liciten i mantindre'ls durant tot el procés, fins al dia de la presa de possessió. Podran participar en el concurs per al proveïment d'ambdós llocs els funcionaris de carrera del grup A, sector administració general, de l'Ajuntament de Gandia o de qualsevol de les administracions públiques, d'acord amb el que preveu l'article 101 de la Llei 7/1985, de 2 d'abril.
  
El personal amb destinació definitiva haurà d'haver romàs un mínim de dos anys en el seu lloc de treball, tret dels supòsits assenyalats en l'apartat 6 de l'article 20 de la Llei de la Funció Pública Valenciana.
  
El personal en excedència voluntària per interés particular haurà d'haver romàs un mínim de dos anys en la tal situació, d'acord amb el que disposa l'apartat 1.B) de l'article 37 de la Llei de la Funció Pública Valenciana.
  
Segona. Presentació de sol·licituds
  
Les persones que desitgen participar en el concurs per al proveïment dels llocs hauran de sol·licitar-ho per mitjà d'instància que es dirigirà a la Presidència de la corporació i es presentarà en el Registre General, durant el termini de 20 dies hàbils comptats a partir de l'endemà de la publicació de l'extracte de la convocatòria en el Boletín Oficial del Estado. Les instàncies podran presentar-se, igualment, en la forma que determina l'article 38.4 de la Llei de Règim Jurídic de les Administracions Públiques i del Procediment Administratiu Comú. El model d'instància per a prendre part en les proves selectives serà facilitat gratuïtament per l'Ajuntament (Oficina d'Informació i en la web www.gandia.org). Es presentarà una sol·licitud per cada un dels llocs en els quals es concurse. En el supòsit d'optar pels dos llocs, en ambdues sol·licituds s'indicarà l'ordre de prioritat.
  
Per a ser admesos i prendre part en el concurs, a més de les circumstàncies personals, els sol·licitants hauran de manifestar a les instàncies que reunixen tots i cada un dels requisits exigits, referits sempre a la data d'expiració del termini assenyalat per a la presentació d'instàncies, i que es comprometen a prestar el jurament o promesa preceptius. Aquestes condicions s'hauran de mantindre al llarg de tot el procés, durant el qual, en qualsevol moment, els aspirants podran ser requerits per a efectuar les comprovacions oportunes.
  
A la sol·licitud de participació s'adjuntarà la documentació, degudament compulsada, justificativa dels mèrits que s'hi al·leguen. A fi de facilitar la gestió del procediment, la documentació que s'aporte haurà de presentar-se en el mateix ordre en què vénen relacionats els apartats del barem indicat en la base cinquena.
  
Així mateix, durant el termini de presentació de sol·licituds, s'adjuntarà una memòria per a cada un dels llocs sol·licitats, el contingut de la qual versarà sobre un pla d'actuació de la unitat en què s'inserix el lloc al qual es concursa, i les seues possibles iniciatives a aquest respecte, així com sobre qualsevol mèrit no arreplegat en les bases de la convocatòria i que l'aspirant considere que haja de ser tingut en consideració.
  
La no-presentació de la memòria en el termini indicat suposarà l'exclusió del participant en el lloc al qual es referisca. La memòria es presentarà en sobre tancat, que podrà ser lacrat.
  
Tercera. Llocs de treball a sol·licitar
  
Els participants podran sol·licitar, per ordre de preferència, els llocs de treball relacionats en l'annex I per als quals complisquen els requisits exigits.
  
Quarta. Admissió d'aspirants
  
Expirat el termini d'admissió d'instàncies, per resolució de l'Alcaldia, s'aprovaran les llistes provisionals d'aspirants admesos i exclosos. La relació provisional d'aspirants admesos i exclosos serà publicada al tauler d'anuncis de la casa consistorial. En el Butlletí Oficial de la Província de València es publicarà la relació provisional d'aspirants exclosos i ressenya de l'anunci de la relació provisional d'aspirants admesos inserida al tauler d'anuncis de la casa consistorial.
  
Contra la resolució per la qual s'aproven les relacions provisionals d'aspirants admesos i exclosos, es podrà presentar reclamació, en el termini de 10 dies hàbils. Les reclamacions, si n'hi haguera, seran acceptades o rebutjades en la resolució que aprove les llistes definitives, les quals es faran públiques, en extracte, de la mateixa manera.
  
En el supòsit que no s'hi presente cap reclamació, les llistes provisionals esdevindran automàticament definitives i es farà constar en la resolució de l'Alcaldia.
  
Els errors de fet podran esmenar-se en qualsevol moment, d'ofici o a petició de la persona interessada.
  
En tot cas, amb l'objecte d'evitar errors i, en el supòsit de produir-se'n, possibilitar-ne l'esmena en temps i forma, els aspirants comprovaran, fefaentment, no solament que no figuren en la relació d'exclosos, sinó, a més, que els seus noms consten en la d'admesos.
  
Si, en qualsevol moment del procés selectiu, arribara a coneixement de la comissió de valoració que algun dels aspirants no posseïx la totalitat dels requisits exigits en aquestes bases, amb audiència prèvia a l'interessat es proposarà la seua exclusió a l'alcalde president de l'Ajuntament, indicant les inexactituds o falsedats formulades per l'aspirant en la sol·licitud d'admissió a les proves selectives, i als efectes procedents.
  
Al mateix anunci en què es facen públiques les relacions definitives d'admesos i exclosos, es publicarà la data i el lloc de constitució de la comissió de valoració i la seua composició efectiva.
  
Cinquena. Barem de mèrits
  
1r La valoració dels mèrits dels concursants es realitzarà d'acord amb el que s'establix en la present base:
  
A) Antiguitat i grau
  
1) Antiguitat: es valorarà a raó de 0,05 punts per cada mes complet de
  
serveis en actiu, de caràcter funcionarial o laboral, en les distintes administracions públiques, fins a un màxim de 9 punts. A aquest efecte, també es computaran els serveis reconeguts a l'empara del que disposa la Llei 70/1978, de 26 de desembre, de Reconeixement dels Serveis Previs en l'Administració Pública.
  
2) Grau: el grau personal consolidat pels aspirants es valorarà en la forma següent:
  
a) Grau consolidat inferior al del lloc sol·licitat: 1 punt
  
b) Grau consolidat igual al del lloc sol·licitat: 2 punts
  
c) Grau consolidat superior al del lloc sol·licitat: 3 punts
  
La puntuació màxima possible a obtindre en el present apartat A) serà, en conseqüència, de 12 punts.
  
B) Formació
  
1) Titulació acadèmica:
  
Per qualsevol títol acadèmic oficial d'igual o superior nivell a l'exigit per a l'exercici del lloc de treball a proveir, excloent-ne el que siga necessari per a l'accés al lloc: 1 punt per títol. Solament es valorarà una única titulació. Es puntuarà el títol de més nivell, resultant, per tant, que la màxima puntuació a obtindre en aquest subapartat és d'1 punt.
  
2) Cursos de formació i perfeccionament:
  
Es valoraran els cursos de formació i perfeccionament de duració igual o superior a 15 hores, que hagen sigut cursats o impartits per l'interessat i que hagen sigut convocats o homologats per qualsevol centre o organisme oficial de formació d'empleats públics, fins a un màxim de 6 punts i d'acord amb l'escala següent:
  
a) Màsters en matèries d'administració pública (350 hores o més): 3,00 punts.
  
b) De 100 o més hores: 2,00 punts
  
c) De 75 o més hores: 1,50 punts
  
d) De 50 o més hores: 1,00 punts
  
e) De 25 o més hores: 0,50 punts
  
f) De 15 o més hores: 0,20 punts
  
En cap cas es puntuaran, en el present subapartat ni en l'anterior, els cursos de valencià i d'idiomes, ni els cursos rebuts pertanyents a una carrera universitària, cursos rebuts de doctorat i els rebuts dels diferents instituts de les universitats, quan formen part del pla d'estudis del centre, ni els cursos derivats de processos selectius, promoció interna, plans d'ocupació i adaptació del règim jurídic a la naturalesa dels llocs que s'ocupen.
  
En el supòsit de cursos impartits, aquests es valoraran per una sola vegada i, per tant, no seran susceptibles de ser valorades successives edicions d'un mateix curs.
  
3) Valencià:
  
El coneixement del valencià es valorarà fins a un màxim de 3 punts, prèvia l'acreditació d'estar en possessió del certificat corresponent, expedit o homologat per la Junta Qualificadora de Coneixements de Valencià, d'acord amb l'escala següent:
  
a) Coneixement Oral: 0,75 punts
  
b) Grau Elemental: 1 punt
  
c) Grau Mitjà: 2 punts
  
d) Grau Superior: 3 punts
  
La valoració del coneixement del valencià s'efectuarà puntuant, exclusivament, el nivell més alt obtingut, sempre que no constituïsca un requisit del lloc degudament establit en la classificació; en aquest últim cas, es valorarà, exclusivament, la possessió de més nivell del requerit, a raó d'un punt per cada nivell que excedisca de l'exigit en la classificació.
  
4) Idiomes comunitaris:
  
Fins a un màxim de 2 punts, a raó de 0,60 punts per curs o la seua equivalència, si es tracta de cicles de l'Escola Oficial d'Idiomes, així com 0,60 punts per cada 12 crèdits d'idioma comunitari, corresponents a títol oficial expedit per la universitat, de llicenciatura en les distintes filologies, o de mestre, especialitat de Llengua Estrangera, sempre que no es tracte del títol que va servir per a pertànyer al grup de titulació respectiu, i que no haja sigut objecte de valoració en l'apartat de Formació.
  
La puntuació màxima possible a obtindre en el present apartat B) serà, en conseqüència, de 12 punts.
  
C) Mèrits específics: es valorarà l'experiència en l'exercici de llocs de treball en les administracions públiques, d'acord amb els apartats següents:
  
1) En concepte d'experiència en l'exercici de llocs, es valorarà l'exercici de llocs del grup on, entre les seues funcions, incloguen les pròpies de direcció, a raó de 0,15 punts per mes complet de serveis, fins a un màxim de 3 punts.
  
2) En concepte d'experiència en l'exercici de llocs, es valorarà l'exercici de llocs del grup A sense direcció, a raó de 0,10 punts per mes complet de serveis, fins a un màxim d'1,5 punts.
  
Així mateix, ha d'entendre's, només als efectes d'aquesta convocatòria, que el personal participant i tots els llocs de treball la naturalesa dels quals s'haja vist modificada en virtut dels processos legals d'adaptació, han tingut sempre la naturalesa jurídica que posseïsquen actualment.
  
La puntuació màxima possible a obtindre en el present apartat C) serà de 3 punts.
  
D) Entrevista: l'entrevista tindrà caràcter preceptiu. La no-presència del participant en ella suposarà l'exclusió del lloc a què es referisca.
  
El resultat de l'entrevista es valorarà amb un màxim de 3 punts, versarà sobre el contingut d'una memòria elaborada d'acord amb el que s'ha indicat en la base segona d'aquesta convocatòria i la seua extensió màxima no podrà excedir els 15 folis. Les funcions assignades a cada lloc de treball, d'acord amb la seua classificació, s'arrepleguen en l'annex I d'aquesta convocatòria. La comissió de valoració efectuarà un sorteig per a determinar l'ordre d'actuació en l'entrevista. El resultat del sorteig serà públic abans de l'inici de la primera intervenció.
  
2n La puntuació màxima possible a obtindre per tots els apartats serà de 30 punts.
  
3r En el cas d'empat, s'adjudicarà el lloc al concursant que haja obtingut més puntuació en l'apartat de formació; si la dita puntuació fóra, també, igual, es considerarà l'obtinguda per antiguitat i grau; i, finalment, els mèrits específics. Si persistix l'empat, s'adjudicarà per sorteig.
  
Sisena. Puntuació mínima
  
Per a obtindre l'adjudicació d'un dels llocs és necessari aconseguir un mínim de 5 punts.
  
Setena. Valoració de mèrits
  
Únicament es tindran en compte els mèrits al·legats i obtinguts ?o en condicions d'obtindre'ls- abans de finalitzar el termini de presentació de sol·licituds, per a participar en aquest concurs.
  
Els mèrits es valoraran per una comissió de valoració, la composició de la qual s'indica en l'apartat segon del present acord.
  
Huitena. Adjudicació de destinacions
  
L'adjudicació de destinacions es farà segons l'ordre de la puntuació que s'haguera obtingut per aplicació del barem assenyalat en la base cinquena.
  
La comissió de valoració, immediatament abans de redactar la proposta de resolució, posarà de manifest a les persones interessades les puntuacions assignades en les distintes fases de valoració del concurs, així com els llocs adjudicats, per mitjà de la publicació al tauler d'anuncis de la casa consistorial.
  
En l'anunci corresponent, es concedirà un termini de 10 dies hàbils, comptador des de l'endemà de l'exposició, perquè les persones interessades puguen al·legar i, si és el cas, justificar el que consideren pertinent davant de la comissió de valoració.
  
Una vegada redactada per la comissió de valoració la proposta de resolució, amb les al·legacions i justificacions presentades, tant si hagueren sigut estimades com desestimades, serà elevada a l'Alcaldia per a la seua aprovació i remissió al Diari Oficial de la Generalitat Valenciana per a la publicació, la qual servirà de notificació als interessats. Per a l'adjudicació definitiva de destinacions, s'haurà tingut en compte l'ordre conjunt de prioritat manifestat pel participant entre els llocs d'ambdues convocatòries, d'acord amb el que s'ha indicat en la base segona.
  
Novena. Resolució del concurs
  
El present concurs serà resolt en un termini no superior a sis mesos, comptats des de l'endemà de la data de finalització del termini de presentació d'instàncies.
  
Deu. Desistiment, renúncia i sol·licitud condicionada
  
1) Desistiment: els concursants podran desistir en la seua petició durant el termini de presentació d'instàncies. Transcorregut el termini indicat, no s'acceptarà cap desistiment, per la qual cosa les persones participants en el concurs queden vinculades a les seues sol·licituds i al resultat del concurs, sense perjudici del que s'indica en l'apartat 3 d'aquesta mateixa base.
  
2) Renúncia: no produirà cap efecte la renúncia a la destinació adjudicada en aquest concurs, llevat que, anteriorment a la finalització del termini de possessió, excloses les pròrrogues que eventualment s'acorden, les persones interessades obtingueren una altra destinació per resolució d'una altra convocatòria concurrent, tant de concurs com de lliure designació; en aquest cas, podran optar per una de les destinacions adjudicades, per mitjà d'escrit dirigit a l'Alcaldia de Gandia durant el termini de possessió, entenent que renuncia, també, a l'altre lloc convocat, per la qual cosa es designarà el següent candidat per ordre de puntuació.
  
A aquests efectes, s'entén per convocatòries concurrents les que, en la data de finalització del termini de presentació d'instàncies d'alguna d'elles, no se n'haguera publicat la resolució d'una altra.
  
3) Sol·licitud condicionada: d'acord amb el que preveu l'article 23.3) del Reglament de Selecció, Proveïment de Llocs de Treball i Carrera Administrativa, aprovat per Decret 33/1999, de 9 de març, del Govern Valencià, per raons de convivència, que haurà de quedar acreditada en les actuacions, les persones que participen en el concurs podran condicionar les seues respectives peticions de vacants per a determinat municipi al fet que també obtinguen destinació en aquest concurs i al mateix municipi, els concursants amb els quals convisquen. En el supòsit d'unions de fet, la convivència haurà d'acreditar-se per mitjà de certificat de la inscripció en el Registre d'Unions de Fet de la Comunitat Valenciana o en qualsevol altre Registre Oficial d'Unions de Fet.
  
La sol·licitud condicionada d'un o de diversos llocs ha de formular-se, necessàriament, de forma expressa, en la instància de participació en el concurs, amb identificació de la persona i els municipis de destinació a què es condiciona la sol·licitud. Quan els sol·licitants no puguen obtindre destinació al mateix municipi a què hagen condicionat la seua petició, es considerarà que n'han desistit, sense perjudici del que pertoque respecte d'altres peticions de destinació que hagen pogut formular.
  
Onze. Cessament i presa de possessió
  
En la resolució del concurs s'indicarà el que corresponga en relació amb els cessaments i les preses de possessió de llocs de treball que hagen de formalitzar-se com a conseqüència d'aquell.
  
Segon
  
Respecte a la comissió de valoració del present concurs, caldrà ajustar-se al que preveu l'article 21 del reglament aprovat per Decret 33/1999 i estarà composta pels membres següents:
  
Titulars
  
President: l'alcalde de la corporació o membre d'aquesta en qui delegue.
  
Secretari: el de la corporació o funcionari en qui delegue, que actuarà, a més, com a vocal.
  
Vocals:
  
- Tres vocals designats, un per cada una de les tres centrals sindicals representades a l'Ajuntament de Gandia.
  
- Un representant de la Generalitat Valenciana.
  
- Dos tècnics o experts designats per l'Alcaldia.
  
La designació dels titulars inclourà, també, la dels suplents respectius.
  
L'Ajuntament sol·licitarà dels òrgans corresponents la designació dels representants respectius, la qual haurà d'efectuar-se en el termini dels 20 dies següents al de la recepció de la sol·licitud.
  
La comissió de valoració podrà sol·licitar de l'Alcaldia la designació d'experts que, en qualitat d'assessors, actuaran amb veu però sense vot.
  
El funcionament de la comissió de valoració s'ajustarà al que preveu el Reglament de Selecció, Proveïment de Llocs de Treball i Carrera Administrativa del Personal comprés en l'àmbit d'aplicació de la Llei de la Funció Pública Valenciana, aprovat per Decret número 33/1999, de 9 de març, del Govern Valencià (DOGV núm. 3.477, de 20 d'abril) i al que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, per als òrgans col·legiats.
  
Tercer
  
La present resolució posa fi a la via administrativa. D'acord amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com els articles 8, 14.2 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, els interessats poden interposar recurs de reposició, amb caràcter potestatiu, davant de l'òrgan que ha dictat aquesta resolució, en el termini d'un mes, comptador des de l'endemà de la publicació en el Diari Oficial de la Generalitat Valenciana o en el Butlletí Oficial de la Província de València. Alternativament, si no s'hi recorre en reposició, pot interposar-se recurs contenciós administratiu davant del Jutjat Contenciós Administratiu de la ciutat de València, en el termini de dos mesos, comptats des de l'endemà de la publicació de la present resolució en el Diari Oficial de la Generalitat Valenciana o en el Butlletí Oficial de la Província de València.
  
ANNEX I
  
- Lloc: tècnic d'administració general adscrit al Servei de Gestió Urbanística de l'Ajuntament de Gandia.
  
Localitat: Gandia
  
Dependència jeràrquica: cap Servei Gestió Urbanística
  
Grup: A
  
Nivell complement destinació: 26
  
Sector: administració general
  
Funcions: realitza funcions de gestió, estudi i proposta de caràcter administratiu de nivell superior.
  
Dedicació: normal
  
Complement específic mensual: 960,44 euros
  
Proveïment: concurs
  
- Lloc: tècnic d'administració general adscrit al Servei de Cultura de l'Ajuntament de Gandia
  
Localitat: Gandia
  
Dependència jeràrquica: cap Servei Cultura
  
Grup: A
  
Nivell complement destinació: 26
  
Sector: administració general
  
Funcions: realitza funcions de gestió, estudi i proposta de caràcter administratiu de nivell superior.
  
Dedicació: normal
  
Complement específic mensual: 960,44 euros
  
Proveïment: concurs